b'\n_START_ARTICLE_\nPro\xc5\xbevaig\xc5\xbed\xc4\x97\n_START_SECTION_\nFragmentacija\n_START_PARAGRAPH_\n\xc5\xbdvaig\xc5\xbed\xc4\x97s da\xc5\xbeniausiai formuojasi ne po vien\xc4\x85, o grup\xc4\x97mis - spie\xc4\x8diais. Taip yra d\xc4\x97l to, kad debesis traukiasi netolygiai. Molekuliniai debesys, kuriuose formuojasi \xc5\xbevaig\xc5\xbed\xc4\x97s, yra nehomogeni\xc5\xa1ki, juose dalel\xc4\x97s juda skirtingais grei\xc4\x8diais. Turbulentiniai jud\xc4\x97jimai debesyje sukelia sm\xc5\xabgines bangas, d\xc4\x97l kuri\xc5\xb3 susidaro didesnio tankio gumulai. \xc5\xa0is procesas vadinamas turbulentine fragmentacija arba tiesiog fragmentacija. Kai kuri\xc5\xb3 gumul\xc5\xb3 mas\xc4\x97s vir\xc5\xa1ija D\xc5\xbeinso mas\xc4\x99 ir jie ima trauktis arba toliau fragmentuotis, suformuodami daugianares \xc5\xbevaig\xc5\xbedes._NEWLINE_Prad\xc4\x97j\xc4\x99s fragmentuotis, debesis skyla \xc4\xaf vis daugiau gumul\xc5\xb3, taip ir susiformuoja spie\xc4\x8diai su \xc5\xa1imtais t\xc5\xabkstan\xc4\x8di\xc5\xb3 arba milijonais \xc5\xbevaig\xc5\xbed\xc5\xbei\xc5\xb3.\n_START_SECTION_\nTraukimosi sukeltas temperat\xc5\xabros augimas\n_START_PARAGRAPH_\nKai debesis traukiasi, jo temperat\xc5\xabra auga. _NEWLINE_Taip yra ne d\xc4\x97l branduolini\xc5\xb3 reakcij\xc5\xb3, nes jos dar nevyksta. Temperat\xc5\xabros augim\xc4\x85 sukelia gravitacin\xc4\x97s s\xc4\x85veikos energijos virsmas \xc5\xa1ilumine kinetine energija. Kuo labiau debesis traukiasi, tuo labiau i\xc5\xa1auga jo temperat\xc5\xabra._NEWLINE_Po susid\xc5\xabrimo viena su kita dalel\xc4\x97s da\xc5\xbenai lieka su\xc5\xbeadintose b\xc5\xabsenose, d\xc4\x97l ko jos spinduliuoja mikro ir infraraudon\xc5\xb3j\xc5\xb3 bang\xc5\xb3 spinduliuot\xc4\x99 (10 - 20 K temperat\xc5\xabroje). Did\xc5\xbeioji dalis spinduliuot\xc4\x97s palieka debes\xc4\xaf, i\xc5\xa1sine\xc5\xa1dama \xc5\xa1ilumin\xc4\x99 energij\xc4\x85 ir neleisdama temperat\xc5\xabrai pakilti per greitai._NEWLINE_Gumului traukiantis, jame did\xc4\x97ja daleli\xc5\xb3 koncentracija ir spinduliuotei tampa vis sunkiau palikti debes\xc4\xaf. Galiausiai jis tampa pernelyg tankus ir spinduliuot\xc4\x97 nebegali i\xc5\xa1tr\xc5\xabkti. Tada temperat\xc5\xabra kyla daug grei\xc4\x8diau._NEWLINE_Kai gumulas tampa toks tankus, kad infraraudonoji spinduliuot\xc4\x97 nebegali i\xc5\xa1 jo i\xc5\xa1tr\xc5\xabkti, labai apsunk\xc4\x97ja jo steb\xc4\x97jimas. Tada galima atlikti steb\xc4\x97jimus tik radijo bang\xc5\xb3 diapazone. Tod\xc4\x97l \xc5\xa1ioje stadijoje \xc5\xbevaig\xc5\xbed\xc5\xbei\xc5\xb3 formavimose tyrimams reikalingi teoriniai ir kompiuteriniai modeliai._NEWLINE_Pro\xc5\xbevaig\xc5\xbed\xc4\x97 tampa \xc5\xbevaig\xc5\xbede, kai baigiasi akrecijos procesas ir i\xc5\xa1sisklaido j\xc4\x85 supantis med\xc5\xbeiagos apvalkalas. Tada ji vadinama iki pagrindin\xc4\x97s sekos \xc5\xbevaig\xc5\xbede ir jau turi savo viet\xc4\x85 HR diagramoje ant \xc5\xbevaig\xc5\xbed\xc5\xbei\xc5\xb3 "gimimo" linijos. Galiausiai \xc5\xbevaig\xc5\xbed\xc4\x97je ima vykti termobranduolin\xc4\x97s reakcijos ir ji pasiekia pagrindin\xc4\x99 sek\xc4\x85.'